Απόφαση της Επιτροπής

της 30ής Απριλίου 2003

σχετικά με καθεστώς ενισχύσεων που σχεδιάζει να εφαρμόσει η Ιταλία (Περιφέρεια της Τοσκάνης) για τη μείωση των εκπομπών αερίων που συμβάλλουν στο φαινόμενο του θερμοκηπίου

[κοινοποιηθείσα υπό τον αριθμό Ε(2003) 1327]

(Το κείμενο στην ιταλική γλώσσα είναι το μόνο αυθεντικό)

(Κείμενο που παρουσιάζει ενδιαφέρον για τον ΕΟΧ)

(2004/260/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το πρώτο εδάφιο του άρθρου 88 παράγραφος 2,

τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),

την απόφαση C(2002) 3585(1), με την οποία η Επιτροπή αποφάσισε να κινήσει τη διαδικασία που προβλέπεται στο άρθρο 88 παράγραφος 2 της συνθήκης, σχετικά με μέρος της ενίσχυσης C60/2002 (πρώην N747/2001),

Αφού κάλεσε τους ενδιαφερομένους να υποβάλουν τις παρατηρήσεις τους σύμφωνα με τις ανωτέρω διατάξεις,

Εκτιμώντας τα ακόλουθα:

1. ΔΙΑΔΙΚΑΣΙΑ

(1) Με επιστολή της 6ης Νοεμβρίου 2001, η οποία καταχωρίστηκε από την Επιτροπή στις 9 Νοεμβρίου 2001 (A/38755), οι ιταλικές αρχές κοινοποίησαν το προαναφερθέν καθεστώς ενισχύσεων, σύμφωνα με το άρθρο 88 παράγραφος 3 της συνθήκης ΕΚ.

(2) Με την επιστολή D/55204 της 13ης Δεκεμβρίου 2001, η Επιτροπή ζήτησε πρόσθετες πληροφορίες σχετικά με το κοινοποιηθέν καθεστώς. Επειδή οι πληροφορίες που διαβίβασαν οι ιταλικές αρχές με την επιστολή A/30363 της 18ης Ιανουαρίου 2002 και με την επιστολή A/31888 της 12ης Μαρτίου 2002, ήταν ελλιπείς, η Επιτροπή προέβη σε δύο υπομνήσεις, την 21η Φεβρουαρίου (D/50737) και την 25η Απριλίου 2002 (D/51984), σύμφωνα με το άρθρο 5 παράγραφος 2 του κανονισμού (ΕΚ) αριθ. 659/1999(2).

(3) Οι ιταλικές αρχές, αφού ζήτησαν παράταση, υπέβαλαν πληροφορίες στις 6 Ιουνίου 2002, με την επιστολή A/34113 (γνωστοποιώντας για πρώτη τη νομική βάση, την οποία επισύναψαν στην εν λόγω επιστολή) και απέστειλαν πρόσθετα έγγραφα με την επιστολή A/34291 της 12ης Ιουνίου 2002.

(4) Με την επιστολή D/53543 της 6ης Ιουλίου 2002, η Επιτροπή ζήτησε πρόσθετα πληροφοριακά στοιχεία, τα οποία υπέβαλαν οι ιταλικές αρχές με την επιστολή A/36074 της 8ης Αυγούστου 2002. Με την ίδια επιστολή οι ιταλικές αρχές δήλωσαν ότι θεωρούν περατωθείσα την προκαταρκτική εξέταση της κοινοποίησης, κατόπιν της απάντησής τους.

(5) Στην περίπτωση αυτή, σύμφωνα με το άρθρο 5 παράγραφος 3 του κανονισμού διαδικασίας (ΕΚ) αριθ. 659/1999(3), η δίμηνη περίοδος που αναφέρεται στο άρθρο 4 παράγραφος 5 του ίδιου κανονισμού αρχίζει την επομένη ημέρα της παραλαβής της δήλωσης. Κατά συνέπεια, η Επιτροπή οφείλει να εκδώσει απόφαση επί της κοινοποιηθείσας ενίσχυσης εντός αυτής της περιόδου.

(6) Έτσι, η Επιτροπή γνωστοποίησε στην Ιταλία μέσω επιστολής της 4ης Οκτωβρίου 2002 [SG(2002)D/231959], ότι αποφάσισε να κινήσει τη διαδικασία που προβλέπεται στο άρθρο 88 παράγραφος 2 της συνθήκης ΕΚ σχετικά με την εν λόγω ενίσχυση.

(7) Η απόφαση της Επιτροπής να κινήσει τη διαδικασία δημοσιεύθηκε στην Επίσημη Εφημερίδα των Ευρωπαϊκών Κοινοτήτων(4). Η Επιτροπή κάλεσε τους ενδιαφερομένους να υποβάλουν τις παρατηρήσεις τους.

(8) Η Επιτροπή δεν έλαβε παρατηρήσεις ενδιαφερομένων.

(9) Η επίσημη απάντηση της Ιταλίας υπεβλήθη με επιστολή της 13ης Δεκεμβρίου 2002 (A/39170).

2. ΛΕΠΤΟΜΕΡΗΣ ΠΕΡΙΓΡΑΦΗ ΤΟΥ ΚΑΘΕΣΤΩΤΟΣ ΕΝΙΣΧΥΣΗΣ

2.1. Νομική βάση και αντικείμενο της ενίσχυσης

(10) Νομική βάση της ενίσχυσης είναι η απόφαση αριθ. 481 του περιφερειακού συμβουλίου της Περιφέρειας της Τοσκάνης της 20ής Μαΐου 2002. Σκοπός του καθεστώτος είναι η μείωση των εκπομπών αερίων που συμβάλλουν στο "φαινόμενο του θερμοκηπίου", μέσω της προώθησης των ανανεώσιμων πηγών ενέργειας και προγραμμάτων εξοικονόμησης ενέργειας.

(11) Το καθεστώς περιλαμβάνει δύο είδη ενισχύσεων:

α) ενισχύσεις για επενδύσεις με σκοπό την προώθηση της χρήσης ανανεώσιμων πηγών ενέργειας για την παραγωγή ηλεκτρισμού και θερμότητας, με τους ακόλουθους τρόπους:

i) νέες εγκαταστάσεις βιομάζας, ενταγμένες κατά προτίμηση σε δίκτυα αστικής θέρμανσης,

ii) νέες εγκαταστάσεις ηλιακής ενέργειας,

iii) νέες φωτοβολταϊκές μονάδες,

iv) νέες εγκαταστάσεις ανανεώσιμων πηγών ενέργειας (αιολική ενέργεια, στερεά βιοαποδομήσιμα αστικά απόβλητα και βιοαέρια), με στόχο την κάλυψη των αναγκών μικρών νησιών·

β) μέτρα εξοικονόμησης ενέργειας:

i) παρεμβάσεις στον οικιστικό τομέα,

ii) προώθηση και διάδοση συστημάτων θέρμανσης/κλιματισμού και ηλεκτρικών κατασκευαστικών στοιχείων υψηλής απόδοσης στον οικιστικό τομέα, καθώς και σε ιδιωτικά και δημόσια κτήρια γραφείων,

iii) εγκατάσταση ηλεκτρικών κατασκευαστικών στοιχείων υψηλής απόδοσης σε εργοστάσια,

iv) προαγωγή της ευρύτερης χρήσης καυσίμων χαμηλής περιβαλλοντικής επιβάρυνσης ή της αποτελεσματικότερης χρήσης καυσίμων στον βιομηχανικό τομέα.

(12) Οι επιδιωκόμενοι συνολικοί περιβαλλοντικοί στόχοι του καθεστώτος κατά την περίοδο 2002-2007 είναι οι εξής:

i) μείωση της ατμοσφαιρικής ρύπανσης που προκαλείται από τα αέρια που συμβάλλουν στο φαινόμενο του θερμοκηπίου, ίση με 700000 τόνους CO2,

ii) το 3 % της συνολικής κατανάλωσης ενέργειας θα προέρχεται από ανανεώσιμες πηγές,

iii) εξοικονόμηση ενέργειας ίση με 25000 τόνους πετρελαίου.

2.2. Μορφή της ενίσχυσης και οικείες επενδύσεις

(13) Η ενίσχυση χορηγείται υπό μορφή μη επιστρεπτέων επιχορηγήσεων.

(14) Οι οικείες επενδύσεις έχουν ως εξής:

α) εκτάσεις γης, που είναι αυστηρώς απαραίτητες για την επίτευξη περιβαλλοντικών στόχων, με ανώτατο ποσοστό το 10 % των συνολικών επιλέξιμων εξόδων·

β) κτήρια, εγκαταστάσεις και εξοπλισμός για τη μείωση ή την εξάλειψη της ρύπανσης και των οχλήσεων, και επενδύσεις για την προσαρμογή των μεθόδων παραγωγής με στόχο την προστασία του περιβάλλοντος·

γ) άμεσα συναφείς δαπάνες σχεδιασμού, επίβλεψης εργασιών και δοκιμών, εφόσον είναι υποχρεωτικές, και σε βάση λογοδοσίας της διαχείρισης.

2.3. Ένταση της ενίσχυσης, αποδέκτες και επιλέξιμα έξοδα

(15) Η ένταση της ενίσχυσης ορίζεται ως εξής:

α) στην περίπτωση των ενισχύσεων για επενδύσεις με σκοπό την προώθηση της χρήσης ανανεώσιμων πηγών ενέργειας:

i) 40 % σε ακαθάριστους όρους των επιλέξιμων επενδυτικών δαπανών για νέες εγκαταστάσεις βιομάζας,

ii) 30 % σε ακαθάριστους όρους των επιλέξιμων επενδυτικών δαπανών για μονάδες παραγωγής θερμότητας με τη χρήση ηλιακής ενέργειας,

iii) 75 % σε ακαθάριστους όρους των επιλέξιμων δαπανών για νέες φωτοβολταϊκές εγκαταστάσεις,

iv) 40 % σε ακαθάριστους όρους των επιλέξιμων δαπανών για νέες εγκαταστάσεις βασισμένες στη χρήση ανανεώσιμων πηγών ενέργειας (αιολική ενέργεια, στερεά βιοαποδομήσιμα αστικά απόβλητα και βιοαέρια), με στόχο την κάλυψη των αναγκών μικρών νησιών·

β) όσον αφορά επενδύσεις για την εξοικονόμηση ενέργειας:

40 % σε ακαθάριστους όρους των επιλέξιμων δαπανών για όλα τα είδη παρεμβάσεων.

(16) Επιλέξιμες είναι όλες οι επιχειρήσεις (μικρές, μεσαίες και μεγάλες). Το καθεστώς δεν έχει εφαρμογή σε δραστηριότητες σχετιζόμενες με την παραγωγή, επεξεργασία ή εμπορία προϊόντων που περιλαμβάνονται στο παράρτημα Ι της συνθήκης.

2.4. Προϋπολογισμός και διάρκεια

(17) Ο συνολικός προβλεπόμενος προϋπολογισμός είναι 29 εκατ. ευρώ για όλη τη διάρκεια εφαρμογής του καθεστώτος (2002-2007).

2.5. Σώρευση ενισχύσεων

(18) Η ενίσχυση για επιλέξιμα έξοδα βάσει του καθεστώτος δεν μπορεί να συνδυαστεί με καμία άλλη ενίσχυση κατά την έννοια του άρθρου 87 παράγραφος 1 της συνθήκης ούτε με άλλη κοινοτική επιδότηση.

3. ΛΟΓΟΙ ΚΙΝΗΣΗΣ ΤΗΣ ΔΙΑΔΙΚΑΣΙΑΣ

(19) Τα επί μέρους μέτρα "νέες εγκαταστάσεις βιομάζας", "νέες εγκαταστάσεις ηλιακής ενέργειας" και "νέες εγκαταστάσεις βασισμένες στη χρήση ανανεώσιμων πηγών ενέργειας με στόχο την κάλυψη των αναγκών μικρών νησιών", τα οποία εντάσσονται στο μέτρο α) "Ενισχύσεις για επενδύσεις με σκοπό την προώθηση της χρήσης ανανεώσιμων πηγών ενέργειας", εξετάστηκαν από την Επιτροπή με βάση τις κοινοτικές κατευθυντήριες γραμμές σχετικά με τις κρατικές ενισχύσεις για την προστασία του περιβάλλοντος(5), που στο εξής αναφέρονται και ως "κατευθυντήριες γραμμές". Θεωρήθηκαν σύμφωνα με το σημείο 32 των ανωτέρω κατευθυντήριων γραμμών και κατά συνέπεια εγκρίθηκαν, βάσει του άρθρου 87 παράγραφος 3 στοιχείο γ) της συνθήκης, μέσω της ίδιας απόφασης C(2002) 3585 με την οποία κινήθηκε η παρούσα διαδικασία.

3.1. Αμφιβολίες σε σχέση με το μέτρο για τις "νέες φωτοβολταϊκές εγκαταστάσεις" (προώθηση της χρήσης ανανεώσιμων πηγών ενέργειας)(6)

(20) Κατά την προκαταρκτική εξέταση της κοινοποίησης, η Επιτροπή επεσήμανε ότι η σχεδιαζόμενη ανώτατη ένταση της ενίσχυσης ύψους 75 %, θα μπορούσε να κριθεί συμβιβάσιμη μόνο βάσει του σημείου 32 τρίτο εδάφιο των κατευθυντήριων γραμμών, και ζήτησε από τις ιταλικές αρχές να αποδείξουν την αναγκαιότητα του εν λόγω ποσοστού ενίσχυσης, σε σχέση με το βασικό ποσοστό (40 %), που κατά κανόνα επιτρέπεται για τις επενδύσεις με στόχο την προώθηση των εν λόγω μορφών ενέργειας.

(21) Καθότι δεν υποβλήθηκαν στοιχεία, στην απόφασή της να κινήσει την επίσημη διαδικασία έρευνας η Επιτροπή επιβεβαίωσε ότι διατηρούσε αμφιβολίες ως προς το κατά πόσον πληρούνται οι προϋποθέσεις που προβλέπονται στο σημείο 32, τρίτο εδάφιο των κατευθυντήριων γραμμών, συγκεκριμένα όσον αφορά την αναγκαιότητα έγκρισης έντασης της ενίσχυσης ύψους 75 %, όπως προβλέπεται στο καθεστώς υπέρ των νέων φωτοβολταϊκών εγκαταστάσεων.

3.2. Αμφιβολίες σε σχέση με τα μέτρα για την εξοικονόμηση ενέργειας(7)

(22) Η Επιτροπή είχε υπογραμμίσει ότι στο σημείο 30 των κατευθυντήριων γραμμών επισημαίνεται ότι οι επενδύσεις για την εξοικονόμηση ενέργειας, κατά την έννοια του σημείου 6, λογίζονται ως ισοδύναμες με τις επενδύσεις για την προαγωγή της προστασίας του περιβάλλοντος, εφόσον συνάδουν με τις απαιτήσεις που καθορίζονται στο σημείο 36 των κατευθυντήριων γραμμών. Ως εκ τούτου, ζητήθηκε από τις ιταλικές αρχές να διευκρινίσουν λεπτομερέστερα σε τι συνίστανται οι επί μέρους μορφές ενίσχυσης που προβλέπονται στο μέτρο β) του κοινοποιηθέντος καθεστώτος.

(23) Σύμφωνα με τις χορηγηθείσες πληροφορίες, ορισμένες επιλέξιμες επενδύσεις που προβλέπονται στο σχεδιαζόμενο καθεστώς, και συγκεκριμένα αυτές που αφορούν την παρέμβαση στον οικιστικό τομέα και την εγκατάσταση ηλεκτρικών κατασκευαστικών στοιχείων υψηλής απόδοσης, φαίνεται ότι αφορούν μόνο μέτρα ελέγχου και μέτρησης της κατανάλωσης ενέργειας και όχι τη μείωση της κατανάλωσης ενέργειας. Όσον αφορά την ενίσχυση που αποσκοπεί στην ευρύτερη χρήση καυσίμων μικρότερης περιβαλλοντικής επιβάρυνσης ή στην αποτελεσματικότερη χρήση καυσίμων στον βιομηχανικό τομέα, θεωρήθηκε ότι αποσκοπεί στην αντικατάσταση ρυπογόνων καυσίμων. Μολονότι συμπεριλήφθηκε στα μέτρα εξοικονόμησης ενέργειας, το τελευταίο μέτρο θεωρήθηκε ότι αποσκοπεί κυρίως στη μείωση της ρύπανσης.

(24) Κατά συνέπεια, η Επιτροπή εξέφρασε τις αμφιβολίες της ως προς το κατά πόσον οι προαναφερθείσες επενδύσεις, που αποσκοπούν στον έλεγχο και τη μέτρηση της κατανάλωσης ενέργειας, θα μπορούσαν να χαρακτηριστούν ως μέτρα εξοικονόμησης ενέργειας. Η Επιτροπή έκρινε ότι οι επενδύσεις αυτού του είδους θα μπορούσαν, ενδεχομένως, να αποτελούν ένα από τα στοιχεία ενός σχεδίου εξοικονόμησης ενέργειας, σε συνδυασμό με άλλα μέτρα, αλλά ότι δεν είναι δυνατό να θεωρηθεί ότι συνιστούν αφεαυτές επενδύσεις για την εξοικονόμηση ενέργειας

(25) Επιπλέον, η Επιτροπή εξέφρασε αμφιβολίες σχετικά με το κατά πόσον η αντικατάσταση ρυπογόνων καυσίμων με άλλα είδη καυσίμων που υποτίθεται ότι είναι λιγότερο ρυπογόνα θα μπορούσε να είναι επιλέξιμη για την παροχή περιβαλλοντικών ενισχύσεων, καθότι το μέτρο περιγραφόταν με πολύ γενικό τρόπο και δεν προέβλεπε ρητά καμία σχέση μεταξύ της ενίσχυσης και της αναμενόμενης μείωσης της ρύπανσης, σε επίπεδο κάθε επί μέρους αποδέκτη. Επιπλέον, κατά την εκτίμηση της Επιτροπής, ακόμη και αν το εν λόγω μέτρο κρινόταν επιλέξιμο ως μέτρο με στόχο τον περιορισμό της ρύπανσης, η αποδεκτή ένταση της ενίσχυσης θα ήταν 30 % και όχι 40 %, όπως προβλέπεται στην κοινοποίηση.

4. ΠΑΡΑΤΗΡΗΣΕΙΣ ΤΗΣ ΙΤΑΛΙΑΣ

4.1. Όσον αφορά το επί μέρους μέτρο για τις "νέες φωτοβολταϊκές εγκαταστάσεις" (προώθηση ανανεώσιμων πηγών ενέργειας)(8)

(26) Στις παρατηρήσεις τους οι ιταλικές αρχές εκφράζουν την άποψη ότι η χορήγηση ενίσχυσης με την ανώτατη προβλεπόμενη ένταση ύψους 75 % είναι απολύτως απαραίτητη για να εξαπλωθούν οι φωτοβολταϊκές εγκαταστάσεις στο έδαφος της περιφέρειας, καθότι το επενδυτικό κόστος που απαιτείται για την εν λόγω ανανεώσιμη πηγή ενέργειας είναι πολύ υψηλότερο, ακόμη και σε σχέση με τις πιο δαπανηρές επιλογές μεταξύ των ανανεώσιμων πηγών ενέργειας. Κατά την άποψή τους, η βασική ένταση ενίσχυσης ύψους 40 %, που προβλέπεται στο σημείο 32 πρώτο εδάφιο των κατευθυντήριων γραμμών, υπέρ των ανανεώσιμων πηγών ενέργειας, θα λειτουργήσει αποτρεπτικά για τους δυνητικούς επενδυτές, σε ό,τι αφορά τις φωτοβολταϊκές εγκαταστάσεις.

(27) Στο πλαίσιο αυτό, οι ιταλικές αρχές επικαλούνται μελέτη που δείχνει τη μη κερδοφορία πέντε διαφορετικών παραδειγμάτων φωτοβολταϊκών εγκαταστάσεων, συγκρίνοντας το επενδυτικό κόστος, την πραγματική παραγωγή ενέργειας, τις προβλεπόμενες ακαθάριστες ετήσιες εισπράξεις από την πώληση ενέργειας έναντι 0,18 EUR/kWh, και την περίοδο επανάκτησης του επενδυμένου κεφαλαίου χωρίς τη χορήγηση ενίσχυσης.

(28) Τα αποτελέσματα της μελέτης συνοψίζονται στον ακόλουθο πίνακα:

>ΘΕΣΗ ΠΙΝΑΚΑ>

(29) Το παράδειγμα των εγκαταστάσεων ισχύος 0,2 kW χρησιμοποιείται δύο φορές, λόγω του ότι οι επιδιωκόμενοι στόχοι στις δύο περιπτώσεις είναι διαφορετικοί. Στην πρώτη περίπτωση, στόχος είναι η παραγωγή ηλεκτρισμού για ελάσσονος σημασίας σκοπούς (δηλαδή, για τοπική μονάδα πρόγνωσης του καιρού ή για το φωτισμό απομονωμένου κοιμητηρίου στην ύπαιθρο)· στη δεύτερη περίπτωση, προορίζεται να χρησιμοποιηθεί ως σύστημα ανύψωσης ύδατος για γεωργικούς σκοπούς (η σημαντική διαφορά κόστους οφείλεται στο γεγονός ότι για το συγκεκριμένο στόχο απαιτείται αντλία). Και στις δύο περιπτώσεις συνεπάγεται η χρησιμοποίηση "τεχνολογικής νησίδας" (οι εγκαταστάσεις δεν έχουν συνδεθεί στο δίκτυο διανομής)· το ίδιο ισχύει στην περίπτωση της εγκατάστασης των 1,6 kW. Αντίθετα, στην περίπτωση εγκαταστάσεων μεγαλύτερης ισχύος (5 και 50 kW), προβλέπεται σύνδεση με το δίκτυο διανομής.

(30) Σύμφωνα με την εν λόγω μελέτη, η περίοδος επανάκτησης του επενδυμένου κεφαλαίου, χωρίς να χορηγηθεί ενίσχυση, είναι 32 έως 79 έτη. Συνεπώς, δεδομένου ότι ο μέσος χρόνος ζωής των εγκαταστάσεων αυτού του είδους είναι 25 έως 30 έτη, κανείς δεν θα προέβαινε σε μια τέτοια επένδυση.

(31) Επιπλέον, οι ιταλικές αρχές επαναβεβαίωσαν τη δέσμευσή τους ότι θα τηρήσουν το σημείο 37, πρώτο και τέταρτο εδάφιο, των κατευθυντήριων γραμμών, σχετικά με τον υπολογισμό του πρόσθετου κόστους, συγκεκριμένα για τις ανανεώσιμες πηγές ενέργειας, δηλώνοντας ότι οι επιλέξιμες δαπάνες που θα ληφθούν υπόψη θα είναι οι επιπρόσθετες δαπάνες που πραγματοποιεί η επιχείρηση σε σχέση με μια παραδοσιακή εγκατάσταση παραγωγής ενέργειας του ίδιου δυναμικού όσον αφορά την πραγματική παραγωγή ενέργειας. Κατά την κοινοποίηση της ενίσχυσης(9), είχαν ήδη αναλάβει την υποχρέωση να κοινοποιούν χωριστά τις περιπτώσεις στις οποίες το επιλέξιμο κόστος θα υπολογιζόταν διαφορετικά.

(32) Υπέβαλαν επίσης πίνακα στον οποίο συγκρίνεται το επενδυτικό κόστος για την παραγωγή "οικολογικού" ηλεκτρισμού από φωτοβολταϊκές εγκαταστάσεις (με σύνδεση στο δίκτυο διανομής) με το αντίστοιχο κόστος άλλων ανανεώσιμων πηγών ενέργειας (αιολική ενέργεια, μικρές υδροηλεκτρικές μονάδες, βιοαέριο, γεωθερμική ενέργεια, βιομάζα) και με τον "μη οικολογικό" ηλεκτρισμό που παράγουν οι συμβατικές μονάδες. Τα στοιχεία αυτά ελήφθησαν από τεχνική έκθεση της μονάδας αειφόρου ανάπτυξης της ENEA (Εθνική Υπηρεσία Ενέργειας και Περιβάλλοντος).

>ΘΕΣΗ ΠΙΝΑΚΑ>

4.2. Όσον αφορά τα μέτρα για την εξοικονόμηση ενέργειας(10)

(33) Μετά την κίνηση της διαδικασίας, οι ιταλικές αρχές γνωστοποίησαν στην Επιτροπή την απόφασή τους να τροποποιήσουν ορισμένες επιλέξιμες επενδύσεις του εν λόγω μέτρου. Ο τροποποιημένος κατάλογος των επιλέξιμων επενδύσεων που πρόκειται να αντικαταστήσει τον προηγούμενο και περιλαμβάνεται στην κοινοποίηση έχει ως εξής:

α) μονάδες παραγωγής θερμότητας υψηλής απόδοσης·

β) θερμομόνωση·

γ) φωτισμός υψηλής απόδοσης·

δ) αναθερμαντήρες.

Επιπλέον, επαναβεβαίωσαν ότι η προβλεπόμενη ένταση ανέρχεται σε 40 %, όσον αφορά όλα τα επί μέρους μέτρα που προβλέπονται στο σημείο 11 β).

(34) Επισυνάφθηκε επίσης τεχνική έκθεση, στην οποία παρουσιάζεται ως εξής η εξοικονόμηση ενέργειας που επιτυγχάνεται από κάθε επί μέρους μέτρο:

α) Λέβητες υψηλής απόδοσης

(35) Η εγκατάσταση ενός λέβητα με απόδοση μετατροπής υψηλότερη από 0,92, σε σύγκριση με την απόδοση 0,75 του υφιστάμενου λέβητα, σε μια κλιματική περιοχή κατηγορίας "D", που αντιστοιχεί σε μέση πραγματική θερμική ανάγκη 6200 Mcal ετησίως ανά λέβητα, οδηγεί σε βασική εξοικονόμηση ενέργειας 0,15 ΤΙΠ (τόνοι ισοδυνάμου πετρελαίου) ετησίως ανά UA (ισοδύναμο οικιστικής μονάδας).

(36) Σύμφωνα με τις ιταλικές αρχές, από την ανωτέρω αδρή τιμή πρέπει να αφαιρεθούν 0,02 ΤΙΠ ετησίως λόγω αυξημένης κατανάλωσης ηλεκτρισμού, ενώ πρέπει να προστεθούν 0,05 ΤΙΠ ετησίως λόγω απουσίας φλογίστρου, και 0,035 ΤΙΠ ετησίως λόγω μείωσης της κατανάλωσης για την παραγωγή ζεστού νερού.

(37) Η τελική εξοικονόμηση ενέργειας που προκύπτει είναι 0,185 ΤΙΠ ετησίως, η οποία αντιστοιχεί σε εξοικονόμηση 150 EUR και πλέον ετησίως, θεωρώντας ότι το ενεργειακό κόστος για οικιστικούς σκοπούς είναι 800 EUR/ΤΙΠ.

β) Θερμομόνωση

(38) Η ελάχιστη επιλέξιμη θερμική αντίσταση των μονωτικών υλικών, όσον αφορά τις κλιματικές περιοχές κατηγορίας "D", είναι 1,1 m2 °K/W, η οποία αντιστοιχεί σε πάχος ισοδυνάμου πολυστυρολίου 4 έως 6 cm.

(39) Λαμβάνοντας ως δεδομένο ότι, πριν από την παρέμβαση η θερμική αγωγιμότητα μονωμένων επιφανειών 100 m2 κυμαινόταν από 1,4 έως 1,7 W/m2 °K, το αναμενόμενο αποτέλεσμα είναι η εξοικονόμηση ενέργειας 0,28 έως 0,36 ΤΙΠ ετησίως για κατοικίες και 0,24 έως 0,32 για κτήρια γραφείων και επιχειρήσεων.

γ) Φωτισμός υψηλής απόδοσης

(40) Το εν λόγω σχέδιο προβλέπει διάφορα είδη λαμπτήρων: συγκεκριμένα, συμπαγείς και κυλινδρικούς λαμπτήρες φθορισμού, λαμπτήρες υδραργύρου και ατμών νατρίου.

(41) Η μέση εξοικονόμηση ενέργειας υπολογίστηκε με βάση την περίπτωση αντικατάστασης λαμπτήρων αίγλης από συμπαγείς λαμπτήρες φθορισμού με ενσωματωμένο τροφοδότη. Θεωρώντας ότι ο δείκτης μετατροπής μεταξύ της κατανάλωσης ηλεκτρισμού και της πρωτογενούς ενέργειας ανέρχεται σε 0,22 10-3 ΤΙΠ/kWh, και ο λαμπτήρας αίγλης που αντικαθιστάται είναι 100 W, ο δε λαμπτήρας φθορισμού που τον αντικαθιστά είναι 20 W, ενώ ο μέσος ετήσιος χρόνος χρήσης είναι 1000 ώρες, επιτυγχάνεται εξοικονόμηση ενέργειας 17,6 10-3 ΤΙΠ ετησίως ανά λαμπτήρα.

δ) Αναθερμαντήρες

(42) Οι εναλλάκτες θερμότητας, οι αντλίες θερμότητας και οι σταθεροποιητές θερμότητας, οι μονάδες ανακύκλωσης και ανασυμπίεσης ατμών είναι επιλέξιμα βάσει του εν λόγω επί μέρους μέτρου. Πρόκειται για μέσα ανακύκλωσης θερμότητας που διαφορετικά χάνεται, και έτσι εξοικονομείται η ενέργεια που χρειάζεται για την παραγωγή της ίδιας ποσότητας θερμότητας.

(43) Ειδικότερα στην περίπτωση των μονάδων ανασυμπίεσης ατμών, η εξοικονόμηση ενέργειας (energy saving - ES) επιτυγχάνεται ως εξής: ES = (Hv-E/0,39)/4,187*10-4. Δεδομένου ότι η E (κατανάλωση ενέργειας για τη συμπίεση 1 kg ατμού) εξαρτάται από τη θερμοκρασία και τη διαφορά ενθαλπίας, προκύπτουν διάφορες τιμές εξοικονόμησης ενέργειας, σύμφωνα με το κατωτέρω διάγραμμα:

>ΘΕΣΗ ΠΙΝΑΚΑ>

Συνεπώς, η προκύπτουσα εξοικονόμηση πρωτογενούς ενέργειας είναι 45 έως 50 ΤΙΠ ανά συμπιεσμένο τόνο ατμού.

(44) Οι ιταλικές αρχές δεσμεύθηκαν εκ νέου ότι θα υπολογίζουν το επιλέξιμο κόστος χωρίς τα πλεονεκτήματα που αποκομίζονται από ενδεχόμενη αύξηση παραγωγικής ικανότητας, οικονομίες στις δαπάνες που πραγματοποιούνται κατά τα πέντε πρώτα έτη ζωής της επένδυσης, και από τις πρόσθετες συναφείς παραγωγές κατά την αυτή περίοδο των πέντε ετών.

5. EKTIMΗΣΗ

5.1. Ύπαρξη ενίσχυσης κατά την έννοια του άρθρου 87 παράγραφος 1 της συνθήκης ΕΚ

(45) Η Επιτροπή εξέτασε το κοινοποιηθέν καθεστώς βάσει του άρθρου 87 παράγραφος 1 της συνθήκης ΕΚ. Το άρθρο 87 παράγραφος 1 προβλέπει ότι "ενισχύσεις που χορηγούνται υπό οποιαδήποτε μορφή από τα κράτη ή με κρατικούς πόρους και που νοθεύουν ή απειλούν να νοθεύσουν τον ανταγωνισμό δια της ευνοϊκής μεταχειρίσεως ορισμένων επιχειρήσεων ή ορισμένων κλάδων παραγωγής είναι ασυμβίβαστες με την κοινή αγορά, κατά το μέτρο που επηρεάζουν τις μεταξύ των κρατών μελών συναλλαγές".

(46) Τα μέτρα που προβλέπονται στο σχεδιαζόμενο καθεστώς ενισχύσεων υλοποιούνται μέσω επιχορηγήσεων που χρηματοδοτούνται από το δημόσιο, και δεν είναι γενικής εφαρμογής. Οι εν λόγω επιχορηγήσεις βελτιώνουν την οικονομική κατάσταση των ενισχυόμενων επιχειρήσεων και μπορούν να επηρεάσουν τις συναλλαγές μεταξύ των κρατών μελών. Συνεπώς, τα εν λόγω μέτρα εμπίπτουν στο πεδίο εφαρμογής του άρθρου 87 παράγραφος 1 της ενίσχυσης.

5.2. Νομιμότητα της ενίσχυσης

(47) Οι ιταλικές αρχές εκπλήρωσαν την υποχρέωση που υπέχουν βάσει του άρθρου 88 παράγραφος 3 της συνθήκης, κοινοποιώντας το καθεστώς στην Επιτροπή προτού αυτό τεθεί σε ισχύ.

5.3. Συμβιβάσιμο της ενίσχυσης

(48) Η Επιτροπή εξέτασε τα μέτρα ενίσχυσης βάσει των κοινοτικών κατευθυντήριων γραμμών σχετικά με τις κρατικές ενισχύσεις για την προστασία του περιβάλλοντος (στο εξής αναφέρονται και ως "κατευθυντήριες γραμμές")(11).

α) Όσον αφορά τις φωτοβολταϊκές εγκαταστάσεις

(49) Για να εκτιμηθεί η αναγκαιότητα της έντασης της ενίσχυσης ύψους 75 %, σχετικά με τις νέες φωτοβολταϊκές εγκαταστάσεις που προτείνουν οι ιταλικές αρχές, η Επιτροπή υπολόγισε το επενδυτικό κόστος ανά kW στα πέντε παραδείγματα εγκατάστασης που παρέθεσε η Ιταλία, με τα εξής αποτελέσματα.

>ΘΕΣΗ ΠΙΝΑΚΑ>

Το κόστος της αντλίας (1900 EUR), που απαιτείται για το συγκεκριμένο προβλεπόμενο σκοπό πρέπει να αφαιρεθεί από το επενδυτικό κόστος, επειδή κατά την εκτίμηση της Επιτροπής, δεν αποτελεί επιλέξιμο κόστος, καθότι θα ήταν απαραίτητο ούτως ή άλλως, ακόμη και στην περίπτωση συμβατικής εγκατάστασης.

(50) Όσον αφορά τις εγκαταστάσεις που προτείνει η περιφέρεια της Τοσκάνης, το μέσο επενδυτικό κόστος που προκύπτει είναι 7934,40 EUR/kW, ποσό που συνάδει με τα στοιχεία της ENEA, τα οποία επισυνάφθηκαν στις υποβληθείσες παρατηρήσεις των ιταλικών αρχών. Σύμφωνα με αυτές, το επενδυτικό κόστος ανά kW, σε σχέση με τις φωτοβολταϊκές εγκαταστάσεις, κυμαίνεται από 7746 μέχρι 8263 EUR, ιδιαίτερα όταν αφορά την παραγωγή ηλεκτρικής ενέργειας, σε σύνδεση με το δίκτυο διανομής.

(51) Στη συνέχεια, η Επιτροπή συνέκρινε το μέσο πρόσθετο κόστος της εφάπαξ αρχικής επένδυσης σε φωτοβολταϊκές εγκαταστάσεις με άλλες ανανεώσιμες πηγές ενέργειας (αιολική ενέργεια, μικρές υδροηλεκτρικές μονάδες, βιοαέρια, γεωθερμική ενέργεια, βιομάζα) και με μη ανανεώσιμες πηγές (ορυκτές πηγές), ως εξής:

>ΘΕΣΗ ΠΙΝΑΚΑ>

(52) Μολονότι το μη ενισχυόμενο ποσοστό του πρόσθετου κόστους είναι 25 % για τις φωτοβολταϊκές εγκαταστάσεις, έναντι 60 % για τις υπόλοιπες ανανεώσιμες πηγές ενέργειας, η μέση συμβολή του δικαιούχου στο πρόσθετος κόστος της επένδυσης υποτίθεται ότι ανέρχεται στο 25 % του ποσού των 7566 EUR, δηλαδή σε 1892 EUR/kW, στην περίπτωση της φωτοβολταϊκής ενέργειας, ενώ ανέρχεται μόλις σε 1209 EUR/kW (60 % των 2015 EUR) για την πιο δαπανηρή επιλογή από τις υπόλοιπες ανανεώσιμες πηγές ενέργειας (μονάδες βιομάζας).

(53) Η μέση συμβολή των δικαιούχων στο συνολικό επενδυτικό κόστος, χωρίς οποιαδήποτε ενίσχυση, σε απόλυτες τιμές ανά kW της εγκατάστασης ανέρχεται έτσι σε 2330 EUR (8004-5674) στην περίπτωση των φωτοβολταϊκών εγκαταστάσεων, έναντι 1647 EUR (2453-806) για τις μονάδες βιομάζας (πιο δαπανηρή λύση μετά τις φωτοβολταϊκές εγκαταστάσεις), 874 EUR (1162-288) για τις μονάδες αιολικής ενέργειας (λιγότερο δαπανηρή ανανεώσιμη πηγή ενέργειας) και, τέλος 438 EUR για τις συμβατικές μονάδες, που παράγουν "μη οικολογική" ηλεκτρική ενέργεια.

(54) Όσον αφορά το μέσο χρόνο επανάκτησης του επενδυμένου κεφαλαίου, η Επιτροπή επισημαίνει ότι, με την παραδοχή ότι η πραγματική παραγωγή ανέρχεται σε 3,2 kWh ημερησίως για κάθε 1 kW ισχύος που εγκαθίσταται, ο χρόνος αυτός είναι 11 έτη στην περίπτωση των φωτοβολταϊκών εγκαταστάσεων, εφόσον εγκριθεί ένταση ενίσχυσης 75 % του πρόσθετου κόστους.

(55) Οι ιταλικές αρχές δεσμεύθηκαν επίσης ότι δεν θα επιτρέψουν τη χορήγηση άλλης στήριξης υπέρ των οικείων εγκαταστάσεων.

(56) Ως εκ τούτου, έχοντας υπόψη τα ανωτέρω η Επιτροπή θεωρεί ότι αποδείχθηκε επαρκώς η αναγκαιότητα της έντασης της ενίσχυσης ύψους 75 %, στην περίπτωση του επί μέρους μέτρου "νέες φωτοβολταϊκές εγκαταστάσεις", σύμφωνα με το σημείο 32 τρίτο εδάφιο των κατευθυντήριων γραμμών.

(57) Μολοντούτο, εκτιμά ότι οι ιταλικές αρχές πρέπει να υποβάλλουν ετήσια έκθεση σχετικά με την εκτέλεση του καθεστώτος, ούτως ώστε να παρακολουθείται η διαφορά μεταξύ του επενδυτικού κόστους που απαιτείται για τη φωτοβολταϊκή τεχνολογία σε σχέση με τις υπόλοιπες ανανεώσιμες πηγές ενέργειας.

(58) Εφόσον ανακύψει κίνδυνος υπεραντιστάθμισης, και ειδικότερα εάν η μέση συμβολή -χωρίς οποιαδήποτε ενίσχυση- των αποδεκτών στο συνολικό επενδυτικό κόστος, σε απόλυτες τιμές ανά kW εγκατάστασης γίνει μικρότερη στην περίπτωση των φωτοβολταϊκών εγκαταστάσεων σε σχέση με τις μονάδες που χρησιμοποιούν άλλες ανανεώσιμες πηγές ενέργειας, η Επιτροπή μπορεί να εκδώσει σύσταση προτείνοντας κατάλληλα μέτρα στην Ιταλία, σύμφωνα με το άρθρο 18 του διαδικαστικού κανονισμού (EK) αριθ. 659/1999.

β) Όσον αφορά το μέτρο β) του καθεστώτος "εξοικονόμηση ενέργειας"

(59) Τα επί μέρους μέτρα του εν λόγω μέτρου τροποποιήθηκαν, κατόπιν της εκτίμησης που εξέφρασε η Επιτροπή στην απόφασή της να κινήσει την επίσημη διαδικασία έρευνας.

(60) Έτσι, η Επιτροπή εκτιμά ότι τα τροποποιημένα επί μέρους μέτρα πληρούν τις προϋποθέσεις του σημείου 30 των περιβαλλοντικών κατευθυντήριων γραμμών, καθότι αποτελούν σαφώς μέτρα εξοικονόμησης ενέργειας, όπως αυτά ορίζονται στο σημείο 6 των ίδιων κατευθυντήριων γραμμών, όπου αναφέρεται ότι πρέπει να ενθαρρυνθεί η ορθολογική χρήση των φυσικών πόρων και, συνεπώς, θεωρούνται ισοδύναμα με επενδύσεις για την προώθηση της προστασίας του περιβάλλοντος.

(61) Επιπλέον, έχοντας υπόψη τα τεχνικά δεδομένα που υποβλήθηκαν, τα νέα προβλεπόμενα μέτρα θεωρούνται επαρκή για την επίτευξη του στόχου να μειωθεί η ενέργεια που χρησιμοποιούν οι επιχειρήσεις κατά τον κύκλο παραγωγής τους(12).

(62) Οι μονάδες και ο εξοπλισμός που λαμβάνονται υπόψη ορίζονται σύμφωνα με τις απαιτήσεις του σημείου 36 των κατευθυντήριων γραμμών. Δεν λαμβάνονται υπόψη οι επενδύσεις σε γήπεδα και κτήρια ούτε οι προβλεπόμενες επενδύσεις σε άυλα στοιχεία.

(63) Αποδέκτες της ενίσχυσης που παρέχεται με το εν λόγω μέτρο θα είναι τόσο οι ΜΜΕ όσο και μεγάλες επιχειρήσεις, σύμφωνα με τις κατευθυντήριες γραμμές.

(64) Η ακαθάριστη ένταση της ενίσχυσης ύψους 40 % συνάδει με το ανώτατο όριο ενίσχυσης που προβλέπεται στο σημείο 30 των κατευθυντήριων γραμμών. Το μέτρο δεν προβλέπει αύξηση της έντασης της ενίσχυσης, ούτε για τις εταιρείες που είναι εγκατεστημένης σε ενισχυόμενες περιοχές ούτε για τις ΜΜΕ.

(65) Οι ενισχύσεις για τα επιλέξιμα έξοδα του μέτρου δεν μπορούν να συνδυαστούν με καμία άλλη ενίσχυση κατά την έννοια του άρθρου 87 παράγραφος 1 της συνθήκης ούτε με άλλη κοινοτική επιδότηση.

5.4. Καταληκτικές παρατηρήσεις

(66) Η Επιτροπή σημείωσε ότι η ένταση της ενίσχυσης, όσον αφορά τις φωτοβολταϊκές εγκαταστάσεις, στις εκδοχές που παρουσιάζονται στο παράρτημα Α της απάντησης της Ιταλίας εφαρμόστηκε στο συνολικό ποσό της επένδυσης και όχι μόνο στο πρόσθετο κόστος, απλώς και μόνο για να καταδειχθεί ότι ακόμη και σε αυτή την περίπτωση η εν λόγω επένδυση μπορεί να αποσβεστεί σε μεγάλο χρονικό διάστημα και έτσι δεν είναι και τόσο επικερδής, από τη σκοπιά μιας επιχείρησης σε μια ανταγωνιστική αγορά.

(67) Ταυτόχρονα, παρατηρεί ότι οι ιταλικές αρχές επαναβεβαίωσαν τις δεσμεύσεις του σχετικά με την τήρηση του σημείου 37 πρώτο και τέταρτο εδάφιο, γεγονός που σημαίνει ότι τα επιλέξιμα έξοδα που θα ληφθούν υπόψη θα περιοριστούν αυστηρά στο πρόσθετο επενδυτικό κόστος που πραγματοποιεί μια επιχείρηση σε σχέση με μια παραδοσιακή εγκατάσταση παραγωγής ενέργειας του ίδιου δυναμικού όσον αφορά την πραγματική παραγωγή ενέργειας.

(68) Ομοίως, η εξοικονόμηση πόρων που απορρέει από την οικεία επένδυση, σε σύγκριση με συμβατικές πηγές, δηλαδή το κόστος σύνδεσης στο δίκτυο διανομής που δεν είναι πλέον αναγκαίο, δεν αφαιρέθηκε, συγκεκριμένα στο διάγραμμα 6α του παραρτήματος A, απλώς και μόνο για να καταδειχθεί ότι ακόμη και σε αυτή την περίπτωση ο χρόνος επανάκτησης της επένδυσης για τη συγκεκριμένη εγκατάσταση θα ήταν οκτώ έτη.

(69) Η Επιτροπή υπενθυμίζει ότι οι ιταλικές αρχές έχουν ήδη δεσμευθεί ότι θα υπολογίζουν το επιλέξιμο κόστος χωρίς τα πλεονεκτήματα που αποκομίζονται από ενδεχόμενη αύξηση παραγωγικής ικανότητας, οικονομίες στις δαπάνες που πραγματοποιούνται κατά τα πέντε πρώτα έτη ζωής της επένδυσης, και από τις πρόσθετες συναφείς παραγωγές κατά την αυτή περίοδο των πέντε ετών, όπως προβλέπεται στο σημείο 37 τρίτο εδάφιο των κατευθυντήριων γραμμών. Τούτο αφορά ιδίως την εξοικονόμηση καυσίμων που επιτυγχάνεται σε μια φωτοβολταϊκή εγκατάσταση σε σύγκριση με μια συμβατική μονάδα.

5.5. Συμπέρασμα

(70) Λαμβάνοντας υπόψη τα ανωτέρω, η Επιτροπή εκτιμά ότι το επί μέρους μέτρο "νέες φωτοβολταϊκές μονάδες" του μέτρου α) "προώθηση των ανανεώσιμων πηγών ενέργειας" του καθεστώτος ενισχύσεων που κοινοποιήθηκε με αριθμό N747/2001, πληροί τις προϋποθέσεις που προβλέπονται στις κοινοτικές κατευθυντήριες γραμμές σχετικά με τις κρατικές ενισχύσεις για την προστασία του περιβάλλοντος(13), συγκεκριμένα το σημείο 32 τρίτο εδάφιο και κατά συνέπεια μπορεί να τύχει παρέκκλισης δυνάμει του άρθρου 87 παράγραφος 3 στοιχείο γ) της συνθήκης ΕΚ.

(71) Ομοίως, το τροποποιηθέν μέτρο β) "μέτρα εξοικονόμησης ενέργειας" του προαναφερόμενου κοινοποιηθέντος καθεστώτος ενισχύσεων πληροί όλες τις προϋποθέσεις που προβλέπονται στο σημείο 30 των κατευθυντήριων γραμμών και, συνεπώς, μπορεί να τύχει απαλλαγής βάσει του άρθρου 87 παράγραφος 3 στοιχείο γ) της συνθήκης ΕΚ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η ενίσχυση που σχεδιάζει να εφαρμόσει η Ιταλία (Περιφέρεια της Τοσκάνης) για τη μείωση των εκπομπών αερίων που συμβάλλουν στο φαινόμενο του θερμοκηπίου, σύμφωνα με την απόφαση 481 του περιφερειακού συμβουλίου της Περιφέρειας της Τοσκάνης με ημερομηνία 20 Μαΐου 2002 συμβιβάζεται με την κοινή αγορά, υπό τις προϋποθέσεις που ορίζονται στο άρθρο 2.

Άρθρο 2

1. Οι επιλέξιμες δαπάνες που θα ληφθούν υπόψη κατά την εφαρμογή του καθεστώτος θα περιοριστούν αυστηρά στις πρόσθετες αρχικές επενδυτικές δαπάνες που απαιτούνται για την επίτευξη των περιβαλλοντικών στόχων, και ειδικότερα, όσον αφορά τις ανανεώσιμες πηγές ενέργειας, στις επιπρόσθετες δαπάνες που πραγματοποιεί η επιχείρηση σε σχέση με μια παραδοσιακή εγκατάσταση παραγωγής ενέργειας του ίδιου δυναμικού όσον αφορά την πραγματική παραγωγή ενέργειας.

2. Ομοίως, οι επιλέξιμες δαπάνες πρέπει να υπολογίζονται χωρίς τα πλεονεκτήματα που αποκομίζονται από ενδεχόμενη αύξηση παραγωγικής ικανότητας, οικονομίες στις δαπάνες που πραγματοποιούνται κατά τα πέντε πρώτα έτη ζωής της επένδυσης, και από τις πρόσθετες συναφείς παραγωγές κατά την αυτή περίοδο των πέντε ετών.

Άρθρο 3

Οι ιταλικές αρχές πρέπει να υποβάλλουν ετήσια έκθεση σχετικά με την εκτέλεση του καθεστώτος, με βάση την οποία θα μπορεί να παρακολουθείται η διαφορά μεταξύ του επενδυτικού κόστους για τη φωτοβολταϊκή τεχνολογία και του κόστους για τις υπόλοιπες ανανεώσιμες πηγές ενέργειας, ούτως ώστε να είναι σε θέση η Επιτροπή να αποκλείσει τον ενδεχόμενο κίνδυνο υπεραντιστάθμισης σε σχέση με τη φωτοβολταϊκή τεχνολογία.

Άρθρο 4

Η Ιταλία γνωστοποιεί στην Επιτροπή, εντός δύο μηνών από την κοινοποίηση της παρούσας απόφασης, τα μέτρα που έλαβε για να συμμορφωθεί με τα άρθρα 2 και 3.

Άρθρο 5

Η παρούσα απόφαση απευθύνεται στην Ιταλική Δημοκρατία.

Βρυξέλλες, 30 Απριλίου 2003.

Για την Επιτροπή

Mario Monti

Μέλος της Επιτροπής

(1) ΕΕ C 331 της 31.12.2002, σ. 50.

(2) Κανονισμός (ΕΚ) αριθ. 659/1999 του Συμβουλίου, της 22ας Μαρτίου 1999, για τη θέσπιση λεπτομερών κανόνων εφαρμογής του άρθρου 93 της συνθήκης ΕΚ (ΕΕ L 83 της 27.3.1999, σ. 1).

(3) Βλέπε υποσημείωση 2.

(4) Βλέπε υποσημείωση 1.

(5) ΕΕ C 37 της 3.2.2001, σ. 3.

(6) Βλέπε αιτιολογική σκέψη 11 στοιχείο α) σημείο iii) της παρούσας απόφασης.

(7) Βλέπε αιτιολογική σκέψη 11 στοιχείο β) της παρούσας απόφασης.

(8) Βλπε αιτιολογική σκέψη 11 στοιχείο α) σημείο iii) της παρούσας απόφασης.

(9) Βλέπε επιστολή αριθ. 9709 της 1ης Αυγούστου 2002, που καταχωρίστηκε στις 9 Αυγούστου 2002 με αριθμό πρωτοκόλλου A/36098.

(10) Βλέπε αιτιολογική σκέψη 11 στοιχείο β) της παρούσας απόφασης.

(11) Βλέπε υποσημείωση 5.

(12) Όσον αφορά, ιδίως, το επί μέρους μέτρο Α "Μονάδες παραγωγής θερμότητας υψηλής απόδοσης" και στο βαθμό που αντικείμενο είναι οι λέβητες ζεστού νερού, εφαρμόζεται η οδηγία 92/42/ΕΟΚ του Συμβουλίου, της 21ης Μαΐου 1992, σχετικά με τις απαιτήσεις απόδοσης για τους νέους λέβητες ζεστού νερού που τροφοδοτούνται με υγρά ή αέρια καύσιμα (ΕΕ L 167 της 22.6.1992, σ. 17).

(13) Βλέπε υποσημείωση 5.